b'\n_START_ARTICLE_\nPodgoricos tarptautinis oro uostas\n_START_SECTION_\nIstorija\n_START_PARAGRAPH_\nOro uostas buvo pastatytas 1961 m. Zetos lygumoje, pie\xc4\x8diau Podgoricos (tada - Titovgrado). Nuo pat oro uosto atidarymo jis buvo mi\xc5\xa1rios paskirties - tiek civilin\xc4\x97s aviacijos, tiek karinis. Iki 2003 m. Podgoricos ir Tivato oro uostai buvo Yugoslav Airlines nuosavyb\xc4\x97, o tada abu juos nupirko Juodkalnijos vyriausyb\xc4\x97._NEWLINE_1999 m. NATO oro karo metu Podgoricos oro uost\xc4\x85 da\xc5\xbenai bombardavo NATO aviacija. Buvo sunaikinta daug Podgoricos oro paj\xc4\x97g\xc5\xb3 baz\xc4\x97s \xc4\xafrengim\xc5\xb3, po\xc5\xbeemin\xc4\x97s degal\xc5\xb3 saugyklos. Keleivi\xc5\xb3 terminalai, pakilimo ir ried\xc4\x97jimo takai nepatyr\xc4\x97 \xc5\xbeymesn\xc4\x97s \xc5\xbealos. _NEWLINE_Pagal ICAO klasifikacij\xc4\x85 Podgoricos oro uosto kategorija yra 4E ILS Cat I. Ta\xc4\x8diau instrumentinis nusileidimas galimas tik pakilimo taku 36, nes leisti \xc5\xa1iauriniu taku 18 galima tik vizualiai, esant puikioms meteorologin\xc4\x97ms s\xc4\x85lygoms, nes netoliese \xc5\xa1iauriau yra Dinar\xc5\xb3 Alp\xc4\x97s._NEWLINE_2006 m. vyko dideli renovavimo ir pl\xc4\x97timo darbai. Buvo rekonstruotos ir prapl\xc4\x97stos stov\xc4\x97jimo aik\xc5\xa1tel\xc4\x97s ir ried\xc4\x97jimo takai, oro uosto ap\xc5\xa1vietimo ir energijos tiekimo sistemos. _NEWLINE_2008 m. prasid\xc4\x97jo senojo keleivi\xc5\xb3 terminalo rekonstrukcija. Buvo investuoti 4 milijonai eur\xc5\xb3. Dabar oro uostas turi nebe 3, o 6 betonuotas aik\xc5\xa1teles l\xc4\x97ktuvams stov\xc4\x97ti (numatoma \xc4\xafrengti dar 2). Buvo pastatytas naujas keleivi\xc5\xb3 terminalas. _NEWLINE_Patobulinti ried\xc4\x97jimo takai leid\xc5\xbeia oro uoste aptarnauti pla\xc4\x8diafiuzelia\xc5\xbeius l\xc4\x97ktuvus. Oro uostas \xc4\x97m\xc4\x97 aptarnauti l\xc4\x97ktuvus Il-86 ir Boeing 747, kurie \xc4\x97m\xc4\x97 leistis 2008 m. baland\xc5\xbeio m\xc4\x97n.\n_START_SECTION_\nSusisiekimas su oro uostu\n_START_PARAGRAPH_\n\xc4\xae Podgoricos oro uost\xc4\x85 va\xc5\xbeiuojama keliu Podgorica-Baras (E65/E80), po to trumpu priva\xc5\xbeiavimu. Kelias nuo Podgoricos iki oro uosto paprastai trunka ne daugiau kaip 15 minu\xc4\x8di\xc5\xb3. I\xc5\xa1imtis yra vasar\xc4\x85, kai keliu, vedan\xc4\x8diu \xc4\xaf oro uost\xc4\x85, ima va\xc5\xbeiuoti turistai. Keleivius \xc4\xaf oro uost\xc4\x85 ve\xc5\xbea autobusai ir taksi. _NEWLINE_Bulvaro tipo keturi\xc5\xb3 juost\xc5\xb3 automobili\xc5\xb3 kelias \xc4\xaf oro uost\xc4\x85 dabar rekonstruojamas kaip Golubovc\xc5\xb3 apva\xc5\xbeiavimo dalis. _NEWLINE_Pasta\xc4\x8dius Sozinos tunel\xc4\xaf oro uostas dabar yra u\xc5\xbe 40 km nuo Baro, kuris yra pagrindinis Juodkalnijos j\xc5\xabr\xc5\xb3 uostas.'